Document ID: 32014D0160

IZVEDBENI SKLEP KOMISIJE
z dne 20. marca 2014
o razveljavitvi seznamov obratov v tretjih državah, iz katerih države članice dovolijo uvoz nekaterih proizvodov živalskega izvora, ki so bili sprejeti na podlagi Odločbe Sveta 95/408/ES
(notificirano pod dokumentarno številko C(2014) 1742)
(Besedilo velja za EGP)
(2014/160/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (1), in zlasti člena 16 Uredbe,
ob upoštevanju naslednjega:
(1)
Z Direktivo 2004/41/ES Evropskega parlamenta in Sveta (2) je bila spremenjena Odločba Sveta 95/408/ES (3) in v njej je določeno, da bi se morali začasni seznami tretjih držav in obratov v tretjih državah, sestavljeni v skladu z Odločbo 95/408/ES, še naprej smiselno uporabljati do sprejetja potrebnih določb na podlagi Uredbe Evropskega parlamenta in Sveta (ES) št. 852/2004 (4), Uredbe (ES) št. 853/2004 Evropskega parlamenta in Sveta (5), Uredbe (ES) št. 854/2004 in Direktive Sveta 2002/99/ES (6). Odločba se je uporabljala do datuma začetka uporabe Uredbe (ES) št. 852/2004, Uredbe (ES) št. 853/2004 in Uredbe (ES) št. 854/2004, in sicer do 1. januarja 2006.
(2)
Seznami obratov v tretjih državah, iz katerih države članice dovolijo uvoz nekaterih proizvodov živalskega izvora, ki so bili sprejeti na podlagi Odločbe 95/408/ES, še vedno obstajajo.
(3)
Člen 12 Uredbe (ES) št. 854/2004 določa postopek za sestavljanje in posodabljanje seznama obratov, iz katerih je dovoljen uvoz nekaterih proizvodov živalskega izvora. Na podlagi določb tega člena, zlasti odstavka 5, ki določa, da Komisija poskrbi, da so posodobljene različice vseh sestavljenih ali posodobljenih seznamov na voljo javnosti, se seznami obratov, iz katerih države članice dovolijo uvoz nekaterih proizvodov živalskega izvora, namenjenih za prehrano ljudi, objavijo na spletni strani Evropske komisije (7).
(4)
Zaradi jasnosti zakonodaje Unije in z namenom sestavljanja seznamov obratov v tretjih državah, iz katerih je dovoljen uvoz nekaterih proizvodov živalskega izvora, so prej sprejeti seznami na podlagi Odločbe 95/408/ES zastareli in jih je treba zaradi pravne varnosti uradno razveljaviti.
(5)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Odločbe Komisije, navedene v Prilogi, se razveljavijo.
Člen 2
Ta sklep je naslovljen na države članice.
V Bruslju, 20. marca 2014

Labels: 3
17
5